Μέσα σε τρία λεπτά άγνωστοι κατόρθωσαν να «ξηλώσουν» ATM στα Καμένα Βούρλα. Σύμφωνα με τις μαρτυρίες κατοίκων, ένα αγροτικό αυτοκίνητο έκανε όπισθεν με μεγάλη ταχύτητα στο κτήριο των ΕΛΤΑ στο κέντρο της πόλης, παρέσυρε την τζαμαρία αλλά και το ΑΤΜ και στη συνέχεια πέντε άτομα που επέβαιναν στο αυτοκίνητο, φόρτωσαν το ATM στο αγροτικό και έφυγαν με κατεύθυνση προς την Αθήνα.

Έξι λεπτά αργότερα, όταν έφτασε στο σημείο περιπολικό της αστυνομίας δεν μπόρεσε να εντοπίσει τους δράστες. Παρά την κινητοποίηση των αστυνομικών, που έστησαν μπλόκα στην εθνική οδό αλλά και στους παραδρόμους, οι δράστες κατάφεραν να διαφύγουν.

Μέχρι στιγμής δεν έχει γίνει γνωστό το ποσό που περιείχε το ATM, ωστόσο σύμφωνα με πληροφορίες ήταν πολύ μικρό.

Φωτογραφία: lamianow.gr